钦定古今图书集成/方舆汇编/职方典/第1500卷 > 《建剑川州记》卫炳
## 钦定古今图书集成/方舆汇编/职方典/第1500卷 > 《建剑川州记》卫炳

昔云南六诏，剑川为《剑共》诏。后并六为一，遂置剑川
节度使。元初，段氏世衰，高氏迭兴，因请鹤川为路，而
剑川改县属焉。今《柳龙充》即其治也。元季，天下大乱，
豪杰蜂起，土酋杨庆擅有其地，要于云南。梁王以县
为州，授庆参政，兼知州事。皇明奄有区宇，外薄四海，
罔不率服。洪武十四年，王师戡定云南，置府、州、县，剑
川沿旧为县。未几，普颜都等聚逋逃之，虏据佛光山
以拒官军。庆弟《杨奴》潜诣军门款附，因命知州事，而
剑川还复为州。厥后奴意不轨，乃废旧制，即上登之
“广明寺”为治，以便私事。未三载，复创治于下登罗鲁
城。背山阻水，阴僻湫隘，盖欲负固以起妄图。明年夏
四月举兵叛，官僚士庶悉罹其害。克平后，使司遣浪
渠守李崇仁来摄州事，仍于广明寺设州，逾三载，废
坠不举，惟示姑息。洪武二十三年春，吴兴赵彦良来
判是州，下车访民之急，捕叛孽以奠井邑，釐故弊以
革姑息。公馀从容谓幕宾熊朝宗曰：“州治民之瞻仰，
政令所自出。且广明非政事之堂，罗鲁实叛逆之窟。
吾尝游柳龙充，观其”《土地爽》“山水环抱，闾阎幅辏，
商旅杂遝。古人置郡邑，立城郭，历世因之，良有以也。
盍乘农隙以移于旧乎？”熊君曰：“善。”乃白于郡守杨公、
二守高公，深然旧治之宜。于是举州之人，皆鼓舞而
乐趋事焉。不数月，视政之堂，典幕之司，仪门廊庑，公
廨吏舍，翼翼落成，而民居相为罗列，街衢阛阓，不改
旧观，视昔有加焉。视文学之宫，祭祀之坛，与夫城隍
祀典之祠，沟洫、道路、农利之类，凡所以礼神惠民，兴
利除害之事，巨细毕举，君之用心可谓至矣。孔子曰：
“因民之所利而利之，择可劳而劳之。”予于赵君见之
矣。剑川士民请记于石，予直书其梗概如此。赵君，吴
兴望族也。举贤良，熊君海举秀才，临昂人云。